जे डे हत्या : छोटा राजन का सहयोगी गिरफ्तार  
डे की हत्या मामले में रविवार को माफिया सरगना छोटा राजन के कथित सहयोगी और बुकी को गिरफ्तार किया गया।
वरिष्ठ पत्रकार ज्योर्तिमय डे की हत्या मामले में रविवार को माफिया सरगना छोटा राजन के कथित सहयोगी और बुकी को गिरफ्तार किया गया।  माना जाता है कि ज्योर्तिमय डे की हत्या में इस व्यक्ति की महत्वपूर्ण भूमिका थी। छोटा राजन के कथित सहयोगी और बुकी विनोद असरानी उर्फ विनोद चेंबूर समेत अब तक आठ लोगों को इस हत्या मामले में गिरफ्तार किया जा चुका है।  अपराध शाखा के अधिकारी ने कहा इस बात का संदेह है कि बुकी विनोद असरानी उर्फ विनोद चेंबूर ने जे डे को पहचानने में शूटरों की मदद की। विनोद असरानी को पूछताछ के लिए हिरासत में लिया गया और बाद में उसे गिरफ्तार कर लिया गया। अधिकारी ने बताया हमें इस बात की सूचना मिली थी कि उसने हत्या के एक दिन पहले शूटरों से मुलाकात की थी और उसने हत्यारों को रुपये सौंपे थे। उन्होंने बताया कि असरानी को स्थानीय अदालत में पेश किया गया जहां उसे सात जुलाई तक के लिए रिमांड पर पुलिस की हिरासत में भेज दिया गया।  संयुक्त पुलिस आयुक्त (अपराध) हिमांशु राय और अतिरिक्त पुलिस आयुक्त (अपराध) देवेन भारती इस पर टिप्पणी देने के लिये उपलब्ध नहीं हो सके और न ही उन्होंने इस बारे में भेजे गये संदेश का जवाब दिया।   मिड डे के वरिष्ठ पत्रकार जे डे हत्या मामले में पुलिस ने पिछले रविवार की रात को गनमैन रोही थंगप्पन जोसेफ उर्फ सतीश काल्या (34) और उसके सहयोगी अभिजीत शिंदे (28), अरुण डाके (27), सचिन गायकवाड (27), अनिल वाघमारे (35), निलेश शेंगे (34) और मंगेश अगावने (25) को गिरफ्तार किया था। गौरतलब है कि मिड डे में काम करने वाले वरिष्ठ पत्रकार जे डे की 11 जून को चार मोटरसायकल सवार हमलावरों ने सरेआम गोली मारकर हत्या कर दी थी। पुलिस की माने तो जे डे की हत्या माफिया सरगाना छोटा राजन के कहने पर की गयी, जिसने इसके लिये पांच लाख रुपये का भुगतान किया। हालांकि उन्होंने कहा कि हत्या के पीछे की वजह का अभी तक खुलासा नहीं हो पाया है।